René Skau Björnsson (S), 2003-12-16:
Jeg vil sige, at vi Socialdemokrater kan stemme for alle de stillede ændringsforslag.
Vi er meget tilfredse med, at ministeren har imødekommet vores ønske om at opsplitte det oprindelige lovforslag i to dele, en A- og en B-del. Vi stemmer ved tredjebehandlingen på fredag imod A-delen om at forringe boligstøtten yderligere, men den anden del af lovforslaget håber vi, at vi kan komme til at arbejde noget mere med, og vi er som sagt glade for, at tredjebehandlingen af den anden del nu er udskudt, så vi først skal behandle det i det nye år.
Så får regeringen jo også ekstra tid til at overveje, om de foreslåede ændringer i lov om leje nu er fornuftige.
Jeg vil gerne kommentere specielt et ændringsforslag, som er stillet af ministeren, om, at lejerne i småejendomme med fire eller flere beboelseslejligheder nu skal omfattes af de samme regler om forbedringsarbejders iværksættelse som lejere i store ejendomme.
Det betragter jeg i sig selv som et skridt i den rigtige retning, men jeg synes stadig væk, vi mangler en begrundelse.
Det her er lidt et hovsaforslag.
Vi mangler en begrundelse for, hvorfor småhusene nu er taget med ind i de her ændringer.
Ministeren skriver selv, at det vil medvirke til at skabe tryghed omkring den enkelte husstands boligsituation og dermed for disse lejere skabe den stabilitet i hverdagen, der medvirker til at sikre den enkeltes livskvalitet.
Den opfattelse er vi helt enige i.
Derfor vil jeg gerne have ministerens kommentar til, hvorfor lejerne i de små udlejningsejendomme ikke skal med.
Vi ved, at der bor ca. 45.000 i ejendomme med fire til seks boliger, altså dem, der nu bliver omfattet med det her ændringsforslag, men der er over dobbelt så mange, der bor i udlejningsejendomme, der har færre lejligheder.
De knap 100.000 mennesker skal ikke have den samme tryghed.
Det forekommer også uforståeligt, at lejere i de uregulerede kommuner ikke har behov for den selv samme stabilitet, der medvirker til at sikre den enkeltes livskvalitet, som ministeren siger, men det kan jo også være, ministeren har en god forklaring på det.
Her snakker vi om 55.000 lejere, der bor i småhuse i de uregulerede kommuner.
Vores håb er, at ministeren under det kommende udvalgsarbejde med lovforslag nr. L 78 vil være indstillet på at gå ind i en fornyet drøftelse og gerne en drøftelse, hvor Socialdemokratiet også bliver inviteret.
Vi har endnu ikke været til en samtale, til en drøftelse med ministeren om det her lovforslag.
Det håber jeg og det tror jeg vil kunne hjælpe.
Vi er meget gerne behjælpelige med at lave nogle ændringer på det her område, så de klare urimeligheder, der nu er opstået, eller som kommer til at opstå med ministerens hovsaændringsforslag, bliver fjernet, så alle lejere kan sikres en stabilitet, som medvirker til at sikre den enkeltes
livskvalitet.
I alt er der altså 150.000 lejere, der ikke bliver hjulpet af det her forslag.
Der er en masse andre, der bliver hjulpet, men der er minimum 150.000, der ikke bliver hjulpet.
I Socialdemokratiet finder vi fortsat de foreslåede ændringer i lov om leje meget mangelfulde, og vi håber, at omfanget og specielt indholdet af de høringssvar, der er kommet ind, og som bliver ved med at komme - senest i dag er der kommet en meget skarp, stærk melding fra Ejendomsforeningen Danmark - og den dialog, vi forhåbentlig kan komme i med ministeren, vil føre til væsentlige ændringer
i de fremsatte forslag.
Da ministeren nu alligevel ikke ønsker at tage ordet, synes jeg, det kunne være fornuftigt at bede ministeren om at tilkendegive, at hun, inden vi har tredje behandling på fredag, vil komme med svar på det spørgsmål, som fru Lissa Mathiasen og undertegnede har stillet et par gange om, hvor meget det vil koste, hvis man ophæver den her grænse på 2.500 kr. i årlig boligstøtte, så også de, der ligger under, kan få den boligstøtte, som de trænger til og har behov for, hvis man ser på et rent menneskeligt, økonomisk behov hos de her familier.